Марко Ганчев
Неделя над града

chitanka.info

Прибирам се от седмичния излет —

една въздишка, дълга един ден.

Пред мене пак е тоя тъжен изглед,

без изгледи да бъде променен.

Вместо гората облаци да ражда,

градът увит е в облак сиво-син,

натегнал от отровата на сажди,

на пушеци, на думи и бензин.

И слизам. И котловината сива

със утаен на дъното й град,

като отровна чаша се прелива

за мене, примирения Сократ.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.